|  |  |  |
| --- | --- | --- |
|  | logo_oadk_new | **Obchodná akadémia**Radlinského 1725/55026 01 Dolný Kubín |

**Etický kódex učiteľa Obchodnej akadémie v Dolnom Kubíne**

**Etický kódex sa vzťahuje na učiteľa Obchodnej akadémie v Dolnom Kubíne. Obsahuje základný rámec správania sa učiteľa.**

**Etický kódex je súhrn základných morálnych princípov, ktoré je povinný PZ dodržiavať vo vzťahu k sebe, k ostatným zamestnancom školy, k žiakom, rodičom a iným fyzickým osobám, ktoré majú žiaka zverené do osobnej a pestúnskej starostlivosti. Etický kódex zároveň vystihuje aj nastavenie firemnej kultúry inštitúcie.**

**Všeobecné povinnosti učiteľa**

**1. Poslaním učiteľa je chrániť najvyššie ľudské hodnoty, dôstojnosť človeka a slobodu na ceste za vzdelaním v duchu demokratických a kultúrnych princípov zakotvených v Ústave SR a v právnom poriadku SR.**

**2. Učiteľ je morálnou a odbornou autoritou, ale aj pomocníkom a sprievodcom žiakov pri ich výchove a vzdelávaní.**

**3. Učiteľ dbá na dôstojnosť svojho postavenia v škole, komunite a v spoločnosti.**

**4. Učiteľ dodržiava základné morálne princípy v oblastiach:**

**A. Poslanie a morálka učiteľa**

Učiteľ vychováva, vzdeláva, podieľa sa na formovaní osobnostných kvalít žiakov.

Učiteľ rešpektuje názorovú pluralitu, demokraciu a prospešnosť kritického hodnotenia a eliminovania diskriminačných praktík.

Učiteľ si je vedomý svojej spoločenskej zodpovednosti a dôležitosti výkonu pracovnej činnosti v súlade so súvisiacimi  právnymi predpismi , ktoré ovplyvňujú budúcnosť celej spoločnosti.

**B. Vzťah PZ k sebe samému a k výkonu pracovnej činnosti**

**Učiteľ rozvíja** svoju osobnú a morálnu integritu s cieľom byť vzorom pre žiakov a spoločnosť a usiluje sa byť morálnou a odbornou autoritou.

Učiteľ sa celoživotne vzdeláva a správnym spôsobom odovzdáva vedomosti a zručnosti vo VVP.

Učiteľ sa usiluje o kolegialitu a podieľa sa na utváraní spolupracujúceho spoločenstva.

Učiteľ je objektívny a spravodlivý, otvorený a úprimný.

**C: Vzťah učiteľa k žiakom a k zákonným zástupcom**

Učiteľ rešpektuje rovnako všetkých žiakov a zákonných zástupcov bez ohľadu na ich pohlavie, vyznanie, vieru, rasu, príslušnosť k národnosti, zdravotné postihnutie, vek, sexuálnu orientáciu.

Učiteľ dbá o dobro žiakov, stará sa o ich duševné a fyzické zdravie, sociálne spôsobilosti a morálne schopnosti.

Učiteľ rešpektuje osobitosť žiaka, je trpezlivý, zdvorilý, vytvára pokojné prostredie a tvorivú atmosféru, kde sa budú žiaci cítiť bezpečne a radi vzdelávať.

Učiteľ vedie žiakov ku k rešpektovaniu ľudskosti, k formovaniu svedomia a k zodpovednému prežívaniu slobody.

Učiteľ chráni žiakov pred všetkými formami sociálno-patologických javov.

Učiteľ spolupracuje so zákonnými zástupcami, pravdivo ich informuje o dosiahnutých výchovno-vzdelávacích výsledkoch a ich vývine.

Učiteľ vníma pozadie rodinného prostredia, hodnotovú orientáciu a životný štýl rodiny s cieľom vytvárania vzájomnej pozitívnej komunikácie.

Učiteľ sa vyhýba manipulovaniu žiakov v mene svojho vlastného presvedčenia a podporuje ich vo vytváraní vlastného názoru.

Učiteľ prezentuje kontroverznú tému pravdivo, nezamlčuje fakty, rozvíja schopnosť žiakov analyzovať spoločenskú situáciu z ich pozície.

**D: Vzťah učiteľa k sebe samému, ku kolegom, k žiakom, ku škole a k verejnosti**

Učiteľ dbá na stratégie a zámery školy, akceptuje potrebu tímovej práce, zaujíma sa o dianie v škole a aktívne sa podieľa na činnostiach v rámci výchovy a vzdelávania a dokáže svoje pracovné postupy zdôvodniť a niesť za ne zodpovednosť.

Učiteľ sa správa v súlade s etickými princípmi a chráni česť, dôstojnosť svoju, kolegov, žiakov, zákonných zástupcov, svoje postavenie nevyužíva na manipuláciu a osobný prospech, odmieta všetky formy diskriminácie, neetické správanie netoleruje a o vzniknutých problémoch otvorene komunikuje a hľadá riešenia.

Učiteľ vníma proces začleňovania žiakov so ŠVVP do bežného života ako súčasť VVP, spolupracuje s príslušnými inštitúciami.

Učiteľ vstupuje do tvorby klímy tak, aby bola otvorená a bezpečná vrátane komunikácie s mimoškolskými organizáciami a s verejnosťou.

Učiteľ vyjadruje a prejavuje svoje občianske postoje na verejnosti so zreteľom na morálny obsah a zásady etického správania stanovené týmto etickým kódexom, vrátane ich publikovania na sociálnych sieťach a internetových fórach.

Pod pojmom učiteľ sa rozumie pedagogický zamestnanec (PZ) a odborný zamestnanec (OZ) ktorý sa zúčastňuje výchovno-vzdelávacieho procesu podľa zákona č. 138/2019 Z.z. o PZ a OZ, § 2 ods.(2) a (3).